The Telegraph: Ghana avslørt for å planlegge kampfiksing
Det er i mandagsutgaven av The Telegraph at avisen legger frem hvordan deres journalister, sammen med reportere fra Channel Four-programmet Dispatches, gjennom seks måneder har etterforsket informasjon om at det ghanesiske fotballforbundet (GFA) jobbet for å fikse landskamper. Sammen med en tidligere FIFA-etterforsker skal journalistene ha utgitt seg for å representere en investorgruppe som ønsket å «sponse kamper».Den registrerte FIFA-agenten Christopher Forsythe og Obed Nketiah, som har en sentral stilling i det ghanesiske fotballforbundet, fortalte i et møte med «investorgruppen» at de kunne skaffe korrupte dommere som ville fikse Ghanas kamper. - Dere (investorgruppen) må komme til oss og si hvordan dere vil at kampen skal gå... Resultatet. Det er derfor vi vil hente dommerne som vi har smurt, de vil gjøre det. Om vi henter inn våre egne dommere til å dømme kampen, kommer dere til å tjene pengene deres, sa Forsynthe ifølge The Telegarph. - Dere må gi dem (dommerne) noe. De kommer tl å gjøre mye arbeid for dere, så dere må gi dem noe, sa Nketiah, som også er ansvarlig for Ghanas U20-lag. Forsythe hevdet videre at kampfiksing finnes overalt innen fotballen, og at han til og med kunne fikse en kamp mellom Ghana og britiske lag. - Dommerne kan endre kamputviklingen hele tiden. Det skjer også i England, sa han.Ghanas fotballpresident Kwesi Nyantakyi skal ha godkjent planene, ifølge The Telegraph. Under et møte på et hotell i Miami like før Brasil-VM skal han ha krevd at GFA skulle sitte igjen med hundre tusen pund, eller like i overkant av én million kroner, per kamp som ble fikset. - La oss fikse to kamper når VM er over, så vi kan vise der at vi får det til, sa president Nyantakyi. - Er du fornøyd med denne kontrakten? spurte FIFA-granskeren. - Ja, det er slik vi gjør det. - Da kan vi bare gå videre med privatkampen etter VM? - Ja, svarte presidenten.The Telegraphs sak kommer på verst tenkelig tidspunkt for Ghana, som fremdeles har en mulighet til å avansere til åttedelsfinalen i VM. Lørdag vartet afrrikanerne opp med en flott forestilling i 2-2-kampen mot Tyskland. I første kamp ble det ettmålstap for USA. Med seier i siste kamp mot Portugal, kan Ghana avansere. Nå forsøker Ghanas fotballforund å distansere seg fra Forsythe og Nketiah, og skriver på sine nettsider at det har bedt politiet om å etterforske duoen. - Vi har meldt Christopher Antoh Forsythe og Obed Nketiah til ghanesisk politi, og bedt dem etterforske om de kom med slike påstander til media og om de forsøker å påvirke kampene til Black Stars. - GFA har også rapportert saken til FIFA og CAF. Vi ønsker offentlig å uttrykke at vi ikke tolererer at noen representerer oss på slikt vis, og vi ønsker strenge sanksjoner mot disse individene dersom det som hevdes, er sant, skriver forbundet på sine nettsider.
Presidenten i det ghanesiske fotballforbundet skal ha gått med på å spille treningskamper hvor resultatet ble avtalt på forhånd.